# Kimiad (F. Kadored)

Oberennoù damheñvel pe handelvoù all zo ivez, gwelout Kimiad.
Evidout Liza !
* Dudi ar goz-amzer a wiske ar maeziou :
* Eur voubouen dener ha leun a hunvreou,
* ’N eur dremen luskellus en del o veleni,
* A daole er sioulder eur zon a velkoni…
* An heol, a-raok disken en dounder an noziou,
* A chome da dridal war griben ar roziou
* Ha, lorc’hus gant e sked, a lede dizeblant
* E skeuden alaouret war ar blênen arc’hant.
* ’N eur wafennig dispar kurunet a goajou
* ’Oant o kerzet sioulik, kollet en o sonjou.
* Goude miziou a boan e-kreiz tan ar brezel
* E oa deut eur wech c’hoaz da welet Breiz-Izel.
* Nag e tle beza c’houek buez peuc’hus ar vro
* War-lerc’h bezan bevet keit-all gant ar maro.
* Allas ! buhan, buban ’vel ma tec’h an eurvad
* ’ An amzer ’oa nijet… Arru koulz ar c’himiad,
* E c’houle diganti ’vit distan e grizder,
* Eur ger a c’hortoze aboue pell-zo amzer.
* — « O perak, emezan, bezan ken didruez,
* Pan hallfec’h gant eur gomz alaouri ma buez ?
* Ar poaniou spouronus am eus c’hoaz da c’houzanv,
* Lodennet gant ho sonj, a vefe poaniou skanv ;
* Ha, goude an distro, dinec’h ni a ganfe,
* E bro goant hon c’havel, soniou a garante.
* Na lezet ket, m’ho ped, ma c’halon da vervel ! » —
* Evel an deliou-ze suilhet gant an avel ! » —
* Liza, he zell pleget, a chome dilavar,
* Poaniet ha dic’halloud da zistan e c’hlac’har.
* Hogen komz a ranke : « Mignon, na zonjet ket
* pegement e karfen ho kuitât frealzet.
* Me ’zant ez eo leal ha gwirion ho komzou,
* Met dishenvel, d’am zonj, eo hon gwenojennou…
* Perak gant komzou vên gwrienni eun hunvre
* Ha na deufe biken da vezan gwirione ?
* Kalon an den, mignon, a fazi alïes,
* Ha louzou an amzer a bare peb enkrez. »
* An heol a oa breman kuzet ’dreg an dosen
* Hag eur voren c’hlas-moug a garge an draouien ;
* Melkoni ar zerr-noz hag e hunvredigez
* A greske en o c’hreiz pouez an dristidigez.
* Poent e oa kimiadi. « Kenavo d’ec’h eta,
* A lavaras souden eur vouez dous o krena,
* Kenavo hag eurvad !… Disparti a zo start,
* Met me ’glev mouez ar vro o c’hervel he zoudard.
* ’N he zervij, a-raok pell, dorn sklaset ar maro
* A deuio marteze da zec’han ma daero ;
* Hag eun de, piou a oar ? gant eun amzer henvel,
* Pa gouezo ar zerr-noz war goajou Breiz-Izel,
* Envor ma c’harante birvidik ha gwirion,
* O tont, evel fenoz, da skei war ho kalon,
* E kasfet, marteze, gant eun huanaden,
* D’an hini ho karas eur zonj hag eur beden. » —
* Ha, goude eur pennad, pa na responte gir
* Soudard Breiz, o trei kein, a lamm war e varc’h dir
* Hep finval eus e lec’h, Lizaïg gant he zell
* A heuilhas er vrun-noz he mignon o tec’hel,
* O tec ’hel… o kuzat e korn-pleg an distro,
* O redek, marteze, da glask taol ar maro !
* Hag er wafen didrouz o tizrei hec’h-unan,
* O selaou ar wazig ouz be zreid o vouskan,
* Dindan ar c’hoajou bras a skuilhe daerou aour,
* War an noz hirvoudus evel he c’halon baour,
* Dinerz ha bruzunet gant eun anken re vras,
* Daerou ar plac’hig kêz distanket a ruilhas…
* Tec’het ez eo eta ! Biken ken marteze
* Ne welo ar c’huz-heol en dremwel a gare…
* Tec’het eo hep frealz, hep an elven a spi
* A lakje en e greiz nerz-kalon ha dudi,
* Ha, tra ma ruilh du-hont e hunvreou poanius,
* Aman hi a hirvoud hag a ouel ankenius.
* Perak n’hall ket eta, pan-eo-gwir he deus c’hoant,
* Lakat evurusted e lec’h o nec’hamant ?
* Na perak na c’houl ket selaou mouez he c’halon
* A lavar goustadik : « Me ho kar, o mignon ! »
* Iskizder ar vuez ! biskoaz, emei, m’hen gwel,
* N’ho poa bet trubuilhet ma c’halon a vugel  ;
* Heiezig dibreder, n’anaven er bed-man
* Nemet eur reolen : hunvreal ha kanan !
* Daoust ha deut eo ar c’houlz ma renkin me ivez
* Kutuilh war ar spern-gwenn bleuniou ar garantez ?
* Ha n’hellin ket, siouaz, disilh o deliou flour
* Hep brevi ma daouarn gant ar pikou treitour !
* — O Doue galloudus, sturier a vadelez !
* C’houi eo a ren pep tra barz ar Grouadelez ;
* Ho torn karantezus hag a verkas o hent
* D’an astrou lugernus ’dreuz d’an oablou divent
* En deus roet he lec’h ha kontet he deiziou
* D’ar valafen dener a nij war ar bleuniou.
* Diganec’h, ma Doue, e teuy d’in sklêrijen ;
* C’houi a lemo pep skoilh diwar ma gwenojen ! —
* Ha, ’n eur beden a fe, he zell ouz an Nenvou,
* Turzunelig Kerne a zec’has he daerou…
Koulmig Arvor